(ABC Nyheter): I 21-tiden melder Lofotkraft om at de har funnet feilen som førte til strømbruddet. Svolvær fikk tilbake strømmen i halv ni-tida.

- Vi fikk melding om feilen klokken 18, men det har nok skjedd før den tid, sier kommunikasjonsrådgiver i Statnett, Martha Hagerup Nilson, til ABC Nyheter.

- Det startet med et fasebrudd på ledningen mellom Kanstadbotn og Kvandal. En etterfølgende feil på en effektbryter ved Trollfjord Kraft sin stasjon på Melbu førte til strømbruddet, sier Nilson.

Det vil ta mellom fire og fem timer før hele Lofoten får stabil og ordinær strømforsyning igjen, opplyser Eirik Storeide, prosessleder for overvåking i Lofotkraft til lofotposten.no.

Nilson opplyser at strømbruddet rammet Svolvær i Lofoten, og Stokmarknes og Melbu i Vesterålen.

Bruddet gjaldt også Vestvågøy og resten av Vågan, opplyser en leser til ABC Nyheter.



Omlag 25.000 lofotværinger alene ble berørt, skriver Lofotposten.

- Det er en jordslutnings på et foreløpig ukjent sted. Vi hjelper nå Lofotkraft med å lokalisere feilen, og kobler litt ut og inn, sa Nilson.

Ironisk nok samles samtidig omlag 1000 energieksperter i helga til NM i energi i Lofoten, på invitasjon fra Lofotkraft.



Ifølge Dagbladet måtte Lofotposten forøvrig få hjelp fra journalistkolleger i Tromsø for å få publisert nyheten om strømbruddet.

Rammes du av strømbruddet?

Send oss bilde på e-post til tips@abcnyheter.no eller mms på telefon 97736017.